Nuwe leier vir Syngenta-saadHendrik van Staden is pas aangestel as die hoof van Syngenta se saadafdeing in Afrika suid van die Sahara. (Foto: Verskaf) Syngenta se saadeenheid in Afrika suid van die Sahara het ŉ nuwe hoof aangestel. Hendrik van Staden, wat voorheen diep spore in bekende landboumaatskappye getrap het, neem vanaf 1 Augustus die pos oor. Van Staden het byna 20 jaar se ondervinding in die landbousektor en het verskeie leiersrolle vertolk by Monsanto en later by Bayer, wat eersgenoemde gekoop het. Tot onlangs was Van Staden deel van die Bayer-kliëntebemarkingspan as die veldtog- en handelsmerkleier vir Afrika, wat op die implementering van taktiese bemarkingsveldtogplanne gefokus het. Hy was betrokke by veldtogbestuur, bemarkingskommunikasie, digitale bemarking en promosie-aktiwiteite. “In sy nuwe rol sal Van Staden die organisasie lei om sy huidige momentum te behou, om verdere groei in die saadafdeling in Afrika te dryf en ons verbintenis tot bewaringslandbou te bevorder,” sê Kobus Lindeque, voormalige hoof van Syngenta se saadeenheid. Lindeque het ’n leidende rol gespeel in die integrasieproses tussen Sensako en Syngenta, toe Syngenta dié bekende Suid-Afrikaanse saadmaatskappy, wat sterk op koring fokus, verlede jaar gekoop het. As ŉ kundige in dié gebied sal Lindeque as ŉ konsultant en mentor betrokke bly en nou met Van Staden in die oorgeeproses saamwerk. Van Staden sê hy glo in waardetoevoeging en die bevordering van verhoudings met boere. “Ek is opgewonde oor die geleenthede wat Syngenta se tegnologie aan boere kan bied en ek is passievol oor landbou en my hart lê in die verkoop- en bemarkingsomgewing. “Die interaksie met kliënte begeester my en ek glo sterk dat verhoudings ŉ kritieke basis vir sakesukses vorm. Boonop verseker ŉ pyplyn van hoëgehalte saad nie net beter en meer produktiewe gewasse nie, maar speel ŉ belangrike rol in die verskansing teen risiko’s soos siektes, plae en klimaatskommeling. Dit stel boere ook in staat om voedsel te verbou wat minder grond, water en insette gebruik. “Ek sien uit na hierdie nuwe rol en om die pad te volg wat Kobus reeds in die onderneming gebaan het – om op sy nalatenskap te bou sal ŉ groot voorreg wees,” sê Van Staden.